**Προς**

**Τη Διευθύνουσα το Εφετείο Λάρισας**

**Κοινοποίηση: α) Πρόεδρο Αρείου Πάγου**

 **β) Υπουργό Δικαιοσύνης**

 **γ) Εισαγγελέα Εφετών Λάρισας**

**Λάρισα 24.9.2021**

**κα Πρόεδρε,**

Εκ μέρους όλων των συναδέλφων δικηγόρων, των Δικηγορικών Συλλόγων της Περιφέρειας του Εφετείου Λαρίσης , του οποίου έχετε την ευθύνη της Διευθύνσεώς του , υποχρεούμεθα ως Πρόεδροι αυτών, να σας μεταφέρουμε ότι κατά την συνεδρίαση του Πολιτικού Εφετείου Λάρισας, βιώσαμε απαράδεκτες καταστάσεις , που απάδουν με την ιδιότητά μας όχι μόνον ως Δικηγόρων και συλλειτουργών της Δικαιοσύνης , αλλά κυριότατα ως απλών πολιτών που ενασκούν το συνταγματικό τους δικαίωμα στην οφειλομένη σε αυτούς απονομή της Δικαιοσύνης .

Όπως γνωρίζετε, στη συνεδρίαση της 24ης Σεπτεμβρίου 2021 συνεδρίασαν δύο (2) Τμήματα , ο δε αριθμός των υποθέσεων ανέρχονταν σε 75 υποθέσεις αρμοδιότητας Τριμελούς Εφετείου και 150 υποθέσεις αρμοδιότητας Μονομελούς Εφετείου συν 2 υποθέσεις αρμοδιότητας Πενταμελούς . Σύνολο προς εκδίκαση υποθέσεων 227 . Στις συνεδριάσεις αυτές είναι υποχρεωτική η μετά ή διά δικηγόρου παράσταση και πλέον αυτού σε πάμπολλες υποθέσεις υπήρχε η επ’ ακροατήριο εξέταση μαρτύρων, η αυτοπρόσωπη εμφάνιση διαδίκων καθώς και η εκδίκαση υποθέσεων απαλλοτριώσεων. Κατά συνέπεια υπήρχε μεγάλος αριθμός ατόμων για την εκδίκαση των υποθέσεων. Ο υπερβολικός αυτός αριθμός ατόμων επιφέρει συνωστισμό και κίνδυνο μετάδοσης του COVID 19.

Μολονότι αυτά ήταν γνωστά και ετέθεσαν υπ’οψη και στην ευρισκομένη στην έδρα Πρόεδρο Εφετών κ. Δερεχανη, δεν ελήφθησαν τα απαραίτητα μέτρα αποφυγής του συνωστισμού και προστασίας της δημόσιας υγείας όλων των ευρισκομένων στην αίθουσα του Εφετείου και στον προθάλαμο αυτής.

Εκατοντάδες άνθρωποι (δικηγόροι, διάδικοι, μάρτυρες κλπ) στοιβάχτηκαν στους χώρους αυτούς , χωρίς καμία προστασία. Και αυτό διότι :

1. Δεν έγινε διαχωρισμός του πινακίου (Α και Β Τμήμα) και εκδίκαση των υποθέσεων σε διαφορετικούς ορόφους, όταν μάλιστα η αίθουσα τελετών του 3ου ορόφου δεν ήταν κατειλημμένη από συνεδρίαση άλλου Δικαστηρίου.
2. Η διαδικασία της προεκφώνησης των υποθέσεων, με τελικό σκοπό την ισομερή κατανομή των υποθέσεων στους κ.κ. Εφέτες, εξυπηρετεί μεν την εύλογη αποφυγή διαμαρτυριών στην εσωτερική λειτουργία του Δικαστηρίου ,πλην όμως αποτελεί την κυριότερη αιτία , εξοντωτικής και χρονοβόρου, αναμονής εκδικάσεως των υποθέσεων. Είναι προφανές ότι πρέπει να αναζητηθούν άλλοι τρόποι αντιμετωπίσεως του αποκλειστικώς εσωτερικού αυτού ζητήματος στην λειτουργία του Δικαστηρίου, που για τον πολίτη αποτελεί ζήτημα εξαιρετικώς μικρής σημασίας σε σχέση με την συνολική αποτίμηση των προσδοκιών του από την Δικαιοσύνη.

Άμεση συνέπεια των άνω υπήρξε η περάτωση της συνεδρίασης του Πολιτικού Εφετείου την 19.00 ώρα .

Είχαμε επισημάνει 2 μέρες πριν την συνεδρίαση ότι θα υπήρχε αυτό το πρόβλημα, και ότι θα έπρεπε να γίνει χρονικός διαχωρισμός του πινακίου, αλλά δυστυχώς δεν ελήφθη υπόψη η επισήμανσή μας αυτή .

κ. Πρόεδρε

Όπως πολύ καλά γνωρίζετε , τα Δικαστήρια παρέμειναν κλειστά ή υπολειτουργούσαν από το Μάρτιο 2020 μέχρι και τις 16.9.2021 που άρχισε η πλήρης λειτουργία τους. Φαινόμενα σαν τα σημερινά θα οδηγήσουν μετά βεβαιότητας σε άμεσο πολλαπλασιασμό των κρουσμάτων και σε δικηγόρους και δικαστές και υποχρεωτικά σε νέα επιβάρυνση της ήδη βεβαρυμμένης απονομής Δικαιοσύνης, σε νέο lockdownκαι σε νέο αφανισμό της προστασίας των δικαιωμάτων όλων των πολιτών , αλλά και των δικηγόρων , οι οποίοι «μάτωσαν» στην κυριολεξία όλο αυτό το χρονικό διάστημα.

Η σημερινή αποτύπωση της εικόνας που δημιουργήθηκε στο Δικαστικό Μέγαρο Λαρίσης ( ελπίζω να μη εμφανιστούν και δημοσιευθούν στο τύπο φωτογραφίες των αιθουσών και των διαδρόμων ) απάδει ασφαλώς στην σοβαρότητα και το κύρος που αρμόζει στην λειτουργία και στην απονομή της Δικαιοσύνης και απέχει πολύ από του να δημιουργεί στον πολίτη το αίσθημα δικαίου,

Δυστυχώς, δεν υπήρξε πρόβλεψη ασφαλούς λειτουργίας του Εφετείου και ευχόμαστε ότι δεν θα καταγράφουν δυσάρεστες επιπτώσεις και συνέπειες της εν λόγω δικασίμου σε πολίτες και δικηγόρους .

κ. Πρόεδρε,

Ως έχουσα την ευθύνη της Διευθύνσεως του Εφετείου Λαρίσης επιβάλλετε να λάβετε κάθε μέτρο αποφυγής παρομοίων φαινομένων στις επόμενες συνεδριάσεις του Δικαστηρίου. Επιβάλλεται η εκδίκαση των υποθέσεων σε συγκεκριμένες ώρες, με συγκεκριμένους δικαστές και σε συγκεκριμένες αίθουσες για κάθε υπόθεση με ειδική μέριμνα για εκείνες που απαιτούν εξέταση μαρτύρων και διαδίκων και 3 τουλάχιστον ημέρες πριν την συνεδρίαση κάθε διάδικος και κάθε δικηγόρος να γνωρίζει τον φυσικό του Δικαστή, την ώρα και αίθουσα της συνεδρίασης για την εκδίκαση της υποθέσεως του .

Διαφορετικά δεν θα υπάρχει οποιαδήποτε δικαιολογία για κανένα, πρωτίστως δε για σας, που έχετε την αντικειμενική ευθύνη εύρυθμης λειτουργίας του Εφετείου .

**Με εκτίμηση**

Νικολέττα Μπασδέκη

Πρόεδρος Δ.Σ. Λάρισας

Χρήστος Στρατηγόπουλος

Πρόεδρος Δ.Σ. Βόλου

Νικόλαος Γουγουλάκης

Πρόεδρος Δ.Σ.Τρικάλων

Γεώργιος Ανυφαντής

Πρόεδρος Δ.Σ. Καρδίτσας